Diari Oficial de la Generalitat Valenciana


Sumari del DOGV 6428, del 30-12-2010 (2010/14826)

ORDE 45/2010, de 20 de desembre, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2011 dels Premis de la Conselleria d'Agricultura, Pesca i Alimentació.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6428

Data del DOGV
:   30-12-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/14723


Data del document
:   20-12-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * distinció honorífica

ORDE 45/2010, de 20 de desembre, de la Conselleria d'Agricultura, Pesca i Alimentació, per la qual s'establixen les bases reguladores i la convocatòria per a l'any 2011 dels Premis de la Conselleria d'Agricultura, Pesca i Alimentació. [2010/14630]
La Generalitat creu oportú donar suport i estimular l'esforç personal i empresarial en la innovació tant del procés de producció, transformació i comercialització dels productes agraris i pesquers com en la millora de les estructures agràries i en la modernització de les explotacions i empreses agroalimentàries; prestigiar, donar suport i promoure la participació de la dona en el món rural valencià i les iniciatives empresarials agràries dels jóvens valencians; i també estimular la investigació i la innovació en els diferents àmbits del sector agroalimentari i pesquer.
Per això, fent ús de les atribucions que em conferix l'article 28 de la Llei de la Generalitat Valenciana 5/1983, de 30 de desembre, del Consell (modificada per mitjà de la Llei 12/2007, de 20 de març, de la Generalitat),
ORDENE
Primer. Convocatòria
Esta orde té per objecte establir les bases reguladores i la convocatòria, per a l'any 2011, dels Premis de la Conselleria d'agricultura, Pesca i Alimentació que figuren en l'annex de l'orde.
Segon. Finançament
Els premis es financen a càrrec del capítol IV del programa 711.10, línia T2069, dels pressupostos de la Generalitat Valenciana per a l'any 2011. L'import global màxim per a l'any 2011, sobre la base del projecte de llei de pressupostos per a eixe exercici remés pel Govern valencià a les Corts valencianes, serà de 165.000 euros.
Tal com es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les subvencions estarà condicionada a l'existència en els pressupostos de l'any 2011 de crèdit adequat i suficient per a això.
Així mateix, segons l'orde mencionada, tots els actes dictats s'entendran condicionats al fet que, quan es dicte la resolució de concessió, subsistisquen les mateixes circumstàncies de fet i de dret existents en el moment en què es van produir els actes.
Tercer. Notificació a la Comissió Europea
Esta convocatòria no requereix ser notificada a la Comissió Europea perquè no posseïx tots els requisits de l'apartat 1 de l'article 107 del Tractat de Funcionament de la Unió Europea, ja que l'ajuda es dirigix a l'atorgament de premis com a reconeixement de les persones físiques i jurídiques pel seu paper en el sector agroalimentari i el medi rural i, per tant, no afecta els intercanvis comercials entre els estats membres, no produïx cap falsejament a la competència ni afavorix determinades empreses o produccions.
Contra esta orde es pot interposar un recurs de reposició, en virtut de les disposicions dels articles 116 i 117 de la Llei 30/92, de Règim Jurídic de les Administracions Públiques i del Procediment Administratiu Comú, o directament un recurs contenciós administratiu, en virtut de les disposicions dels articles 10 i 46 de la Llei de la Jurisdicció Contenciosa Administrativa.
València, 20 de desembre de 2010
La consellera d'Agricultura, Pesca i Alimentació,
MARITINA HERNÁNDEZ MIÑANA
Annex
Premis de la Conselleria d'Agricultura, Pesca i Alimentació 2011
Bases reguladores i convocatòria
Primera. Finalitat dels premis
Els Premis de la Conselleria d'Agricultura, Pesca i Alimentació 2011 són una iniciativa de la Generalitat que té l'objectiu de valorar les activitats agràries desplegades pels jóvens valencians, el paper de la dona en el món agrari i rural, la millora de la promoció dels productes agroalimentaris valencians, l'esforç tant personal, d'agricultors, ramaders, pescadors i cooperativistes, com empresarial, d'indústries i cooperatives agràries, per a la posada en marxa d'un procés de renovació i modernització de les explotacions i empreses agroalimentàries, i estimular la investigació i la innovació en els diferents àmbits del sector agroalimentari i pesquer.
En esta convocatòria es pretén, a més, reconéixer de manera pública la trajectòria de les persones que al llarg de la seua vida han destacat per la seua dedicació al sector agrari i pesquer i per la seua tasca aportant millores i innovacions en qualsevol àmbit del desenvolupament rural.
Segona. Categories
D'acord amb la finalitat dels premis, s'establixen les categories següents:
1. Premi a la Dona Rural Emprenedora
L'objecte del premi és reconéixer la capacitat de creació i gestió d'empreses agroalimentàries i/o activitats en el medi rural per dones, com també promoure i potenciar la modernització i internacionalització de les empreses dirigides per dones en el medi rural i fomentar la formació i participació de les dones en les activitats agroalimentàries i rurals.
Es valoraran les activitats que realitzen les dones i els resultats obtinguts en àrees relacionades amb l'agricultura, la ramaderia, la indústria agroalimentària i el desenvolupament rural en l'àmbit territorial de la Comunitat Valenciana.
Seran objecte de consideració per part del jurat les actuacions d'integració associativa de producció i comercialització, les activitats relacionades amb la gestió empresarial i les iniciatives de caràcter innovador.
2. Premi a la Iniciativa Agrària Jove
El premi reconeixerà els jóvens amb iniciatives modernes, imaginatives i viables en el sector agroalimentari i en el medi rural que milloren la imatge del sector i servisquen així d'estímul a la incorporació d'altres jóvens a este.
Es valoraran les activitats agràries desplegades i els resultats obtinguts pels agricultors jóvens valencians menors de 40 anys relacionats amb l'agricultura, la ramaderia, la indústria agroalimentària i el desenvolupament rural en l'àmbit territorial de la Comunitat Valenciana i que contribuïxen bàsicament a millorar-les i modernitzar-les.
Seran objecte de consideració per part del jurat les actuacions d'integració associativa de producció i comercialització, les activitats relacionades amb la gestió empresarial, les iniciatives de caràcter innovador i les activitats de caràcter social.
3. Premi a la Millor Activitat de Difusió dels Productes Agroalimentaris
Es valoraran les iniciatives de comunicació, promoció o posada en valor de la qualitat, les propietats, els aspectes culturals i gastronòmics dels productes agroalimentaris de la Comunitat Valenciana.
Seran objecte de consideració per part del jurat les activitats relacionades amb la celebració de jornades divulgatives, activitats gastronòmiques, presència en fires nacionals i internacionals, activitats de promoció i publicitat sobre qualsevol activitat productiva, comercial o d'hàbits de consum dels productes agroalimentaris de la Comunitat Valenciana.
4. Premi a la Millor Indústria Agroalimentària
Es valoraran les activitats i els resultats de les indústries agroalimentàries que actuen en l'àmbit territorial de la Comunitat Valenciana.
Seran objecte de consideració per part del jurat la incorporació de noves tecnologies, la innovació i creació de nous productes, la millora de les condicions mediambientals, la millora de la qualitat i de les condicions sanitàries, la concentració empresarial i la internacionalització de l'empresa.
5. Premi a la Millor Cooperativa Agrària
Es valoraran les activitats i els resultats de les cooperatives agràries, prioritàriament de primer grau, que actuen en l'àmbit territorial de la Comunitat Valenciana.
Seran objecte de consideració per part del jurat les activitats d'integració associativa de producció, transformació i comercialització, la millora dels mitjans tècnics, la incorporació de noves tecnologies, les activitats de formació i promoció, la incorporació d'innovacions tecnològiques, el desenvolupament de nous productes, la millora en les condicions mediambientals i les iniciatives innovadores en àrees relacionades amb el desenvolupament rural.
6. Premi a la Trajectòria Personal en el Sector Agroalimentari
El premi reconeixerà una personalitat de prestigi reconegut en el sector agroalimentari de la Comunitat Valenciana per la seua trajectòria humana i professional a favor d'un sector modern i competitiu, motor de l'economia rural, així com a favor de la qualitat de vida dels agricultors, ramaders, pescadors i habitants de les zones rurals de la Comunitat.
Es valoraran les activitats que hagen desplegat les persones físiques o jurídiques al llarg de la seua vida en relació amb l'activitat agrària.
Seran objecte de consideració per part del jurat la dedicació de la persona a l'activitat i les millores que haja introduït en l'àmbit territorial en què s'ha desenvolupat.
7. Premi a la Investigació i Desenvolupament Tecnològic Agroalimentari
Es valoraran els resultats d'investigació i innovació en els diferents àmbits del sector agroalimentari que reconeguen i impulsen estes activitats i que tinguen com a component fonamental el desenvolupament i la millora del sector agroalimentari de la Comunitat Valenciana.
Podran concórrer a l'obtenció dels premis les persones físiques, tant de forma individual com en equip, i persones jurídiques. En el supòsit de presentació de treballs col·lectius caldrà d'acreditar convenientment el director de l'equip que el representarà a tots els efectes.
8. Premi Pesca
Es valoraran les activitats exercides en el camp de la pesca en totes les modalitats i l'aqüicultura en l'àmbit de la Comunitat Valenciana.
Seran objecte de consideració per part del jurat les actuacions en protecció dels recursos pesquers, les innovacions tecnològiques i les de millora en el tractament i la comercialització dels productes, com també la incorporació d'activitats complementàries i la diversificació. Així mateix, serà objecte d'especial consideració les accions que hagen tingut un gran impacte social i humanitari.
9. Premi a la Iniciativa Alimentació Saludable i Sostenible
Es valoraran les activitats exercides en la promoció d'una alimentació saludable, que posen en valor els productes agroalimentaris de la Comunitat Valenciana com a elements fonamentals de la dieta mediterrània.
Seran objecte de consideració per part del jurat les accions que contribuïsquen al desenvolupament d'hàbits saludables de consum basats en la promoció de dietes equilibrades, de la incorporació d'aliments potenciadors de la salut de qui els ingerix o la producció, comercialització o transformació de productes agroalimentaris basats en sistemes de producció ecològics o sostenibles.
Podran concórrer a l'obtenció d'esta categoria de premi tant les persones físiques com les persones jurídiques.
Tercera. Condicions de participació
1. Requisits generals
La participació es farà preferentment per sol·licitud dels interessats, tot i que la Conselleria d'Agricultura, Pesca i Alimentació o qualsevol altra institució podrà proposar candidatures als premis. En este cas la proposta, que serà comunicada a l'interessat, serà objecte d'avaluació, excepte renúncia expressa d'aquell.
Els sol·licitants han de trobar-se al corrent de les obligacions tributàries (estatals i autonòmiques) i amb la Seguretat Social, de conformitat amb les disposicions de l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Queden exonerades de l'esmentada obligació les línies de subvenció que es mencionen en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de disposicions en matèria d'agricultura que s'entenen equiparades a l'efecte de l'article 3.7 de l'Orde de 30 de maig de 1996, de la Conselleria d'Economia i Hisenda. Segons esta mateixa resolució, les exoneracions no seran aplicables quan el beneficiari de l'ajuda siga una persona jurídica, ni quan l'import total de l'ajuda concedida a un beneficiari, persona física o jurídica supere els trenta mil cinquanta euros amb seixanta-un cèntims (30.050,61).
La presentació de la sol·licitud comportarà l'autorització de l'òrgan gestor per a realitzar les verificacions per via telemàtica o per qualsevol altre mitjà que resulten procedents, en especial les referents a la comprovació de la identitat del sol·licitant i, si s'escau, de residència o seu social, així com del compliment, per part del sol·licitant, de les obligacions tributàries (estatals i de la comunitat autònoma) i davant de la Seguretat Social. En el cas que el beneficiari anul·le expressament l'autorització (article 23.3 de la Llei 38/2009, de 17 de novembre, General de Subvencions), prèviament a l'aprovació i el pagament de l'ajuda, presentarà els documents justificatius corresponents.
En el cas de persones jurídiques, hauran de complir-se les condicions següents:
- En la categoria Premi a la Dona Rural Emprenedora podran participar només aquelles el capital social de les quals corresponga en una majoria igual o superior al 50% a dones que realitzen activitats en àrees relacionades amb el desenvolupament rural en l'àmbit territorial de la Comunitat Valenciana.
- En la categoria Premi a la Iniciativa Agrària Jove podran participar només aquelles el capital social de les quals corresponga en una majoria igual o superior al 50% a persones menors de 40 anys, sempre que siguen residents a la Comunitat Valenciana i que les seues explotacions agràries estiguen ubicades a la Comunitat Valenciana.
- En la categoria Premi a la Investigació i Desenvolupament Tecnològic Agroalimentari podran participar només aquelles radicades al territori de la Comunitat Valenciana.
2. Documentació que cal presentar
Les candidatures es presentaran acompanyades de la documentació següent:
- Sol·licitud firmada pel titular o representant legal, d'acord amb el model de l'annex. Així mateix, la sol·licitud estarà disponible en la seu electrònica o portal institucional de la Generalitat en Internet ().
- Memòria explicativa de les activitats realitzades i de la seua evolució, juntament amb la documentació acreditativa de les activitats realitzades que permeta valorar la candidatura.
- En el cas de persones físiques, documentació que acredite la personalitat del sol·licitant: fotocòpia compulsada del CIF, fotocòpia compulsada d'estatuts vigents registrats i fotocòpia compulsada de poders de representació.
- En el cas d'optar al Premi a la Dona Rural Emprenedora o al Premi a la Iniciativa Agrària Jove, documentació acreditativa del compliment dels requisits específics d'estes categories, en l'apartat 1 de la base tercera d'estes bases reguladores (per exemple, per mitjà d'un certificat de composició del capital social subscrit pel representant legal de l'entitat).
- En la categoria de Premi a la Investigació i Desenvolupament Tecnològic Agroalimentari, caldrà adjuntar als resultats dels treballs d'investigació o innovació un document resum en format d'article per a la publicació.
3. Tramitació electrònica
La presentació i el registre de les sol·licituds podrà realitzar-se telemàticament.
Per a realitzar la sol·licitud telemàtica s'accedirà al catàleg de servicis públics interactius de la Generalitat accessibles a través de i seleccionar l'opció corresponent.
Per a poder accedir a este sistema telemàtic, el sol·licitant haurà de disposar de firma electrònica avançada, per mitjà del certificat emés per l'Autoritat de Certificació de la Comunitat Valenciana (). En el cas de persones físiques, també serà vàlid el DNI electrònic.
Si alguns dels documents que cal aportar juntament amb la sol·licitud no poden ser presentats de forma telemàtica, se'n farà l'entrega per registre d'entrada tan ràpidament com siga possible i dins del termini establit en la base quarta.
Quarta. Fases dels premis
1. Presentació de sol·licituds
Les sol·licituds es dirigiran al Gabinet Tècnic de la Subsecretaria de la Conselleria d'Agricultura, Pesca i Alimentació, i es presentaran al Registre General de la Conselleria d'Agricultura, Pesca i Alimentació, c/ Amadeu de Savoia, 2, 46854 València, o per qualsevol dels mitjans establits en l'article 38 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
El termini de presentació de sol·licituds serà de 45 dies hàbils comptadors des de l'endemà de la publicació en el Diari Oficial de la Comunitat Valenciana d'esta orde.
Si les sol·licituds no es presenten acompanyades de la documentació exigida en esta orde, es requerirà el sol·licitant perquè en un termini de 10 dies aporte la documentació requerida, amb l'advertiment que si no ho fa així es considerarà que desistix de la seua petició, tal com es disposa en l'article 71 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.
L'òrgan instructor del procediment serà el Gabinet Tècnic de la Subsecretaria.
2. Selecció de candidatures
La selecció de candidatures s'efectuarà per un jurat que estarà integrat per:
- La consellera d'Agricultura, Pesca i Alimentació, que el presidirà, o la persona en qui delegue.
- Entre huit i dotze vocals designats per la consellera d'Agricultura, Pesca i Alimentació.
Actuarà com a secretari del jurat el director general corresponent, en funció de la matèria de la categoria del premi.
El jurat, per a cada una de les categories i apartats, efectuarà una primera selecció de candidatures tenint en compte preferentment la documentació aportada i, si s'escau, les visites a les explotacions o entitats. Esta selecció constituirà el conjunt de projectes finalistes i candidats als premis.
3. Adjudicació dels premis
El jurat emetrà una acta amb la proposta de concessió dels premis, que serà elevada a la consellera d'Agricultura, Pesca i Alimentació, que dictarà una resolució d'adjudicació dels premis.
La resolució i la notificació dels premis es farà en un termini màxim de 6 mesos comptadors des de la publicació d'esta orde en el Diari Oficial de la Comunitat Valenciana. En el cas que vença el termini sense que s'haja notificat la resolució expressa, els interessats podran entendre desestimades les seues sol·licituds per silenci administratiu.
La resolució d'adjudicació es farà pública i l'entrega de premis es realitzarà en acte públic en la data i el lloc que en el seu moment es done a conéixer.
Els no premiats podran recollir la documentació i els treballs presentats durant un termini de dos mesos a partir de la data d'entrega dels premis.
Els Premis de la Conselleria d'Agricultura, Pesca i Alimentació són compatibles amb altres premis semblants, si n'hi ha. No obstant això, si s'han obtingut premis semblants han de comunicar-se a la Conselleria d'Agricultura, Pesca i Alimentació.
Quinta. Dotació dels premis
Per a cada categoria es concedirà un premi, amb la possibilitat d'accèssit.
Cada premi, llevat del Premi a la Trajectòria Personal en el Sector Agroalimentari, tindrà una dotació econòmica de 13.500 euros, així com trofeu i diploma acreditatiu de la concessió del premi.
Cada accèssit estarà dotat amb 7.000 euros, així com trofeu i diploma acreditatiu de la concessió de l'accèssit.
Per al Premi a la Trajectòria Personal en el Sector Agroalimentari, sense dotació econòmica, es concedirà trofeu i diploma acreditatiu de la concessió del premi.
Sexta. Aplicació de les bases
La participació en esta convocatòria implica l'acceptació de totes les bases i de la decisió del jurat, a qui correspondrà resoldre els dubtes i les reclamacions que es presenten. Les seues decisions últimes són inapel·lables.
Sèptima. Publicitat de les actuacions
La informació sobre les actuacions dels guardonats podrà fer-se pública.
La concessió dels Premis de la Conselleria d'Agricultura, Pesca i Alimentació possibilita que els guardonats, tant si són persones físiques o entitats, puguen fer ús del logotip dels Premis en els seus materials de promoció. Per a usar-lo, han de seguir les directrius del manual d'identitat corporativa dels Premis, que s'entregarà juntament amb estos.
La Conselleria d'Agricultura, Pesca i Alimentació es reserva la possibilitat de publicar el treball premiat de la modalitat Premi d'Investigació i Desenvolupament Tecnològic Agroalimentari durant un termini màxim de dos anys. La publicació suposa la renúncia dels drets d'autor a favor de la Conselleria.